天育驃騎歌
作者：杜甫
朝代：唐

paragraphs: 吾聞天子之馬走千里，今之畫圖無乃是。
是何意態雄且傑，駿尾蕭梢朔風起。
毛爲綠縹兩耳黃，眼有紫燄雙瞳方。
矯矯龍性合變化，卓立天骨森開張。
伊昔太僕張景順，監牧攻駒閱清峻。
遂令大奴守天育，別養驥子憐神俊。
當時四十萬匹馬，張公歎其材盡下。
故獨寫真傳世人，見之座右久更新。
年多物化空形影，嗚呼健步無由騁。
如今豈無騕褭與驊騮，時無王良伯樂死即休。